Geneviève Bujold
Geneviève Bujold (* 1. Juli 1942 in Montreal) is en franko-kanaadsche Schauspelersche.

Leven un Loopbahn 
Bujold hett twölf Johren an en kathoolsche School ünner strenge Optucht tobröcht un güng denn na’t Conservatoire d’art dramatique de Montréal. Ehr Schauspeelutbilln weer klassisch frankophil, wat in ehrn Fall dorto föhrt hett, dat se mit en Theatergrupp na Paris gahn is. Dor is se för’n Film opdeckt worrn. 

Ehr Filmdebüt harr Bujold in’t Johr 1963 in den Film Amanita Pestilens, den eersten längeren Film vun René Bonnière. In de 1960er Johren harr se eenigen Spood in’t franzöösche Kino un hett Filmen dreiht ünner Lüüd as Alain Resnais, Philippe de Broca un Louis Malle. In de Hollywood-Produkschoon Anne of the Thousand Days vun 1969 hett se de Titelrull vun de Anne Boleyn speelt un is dorför mit den Golden Globe uttekent worrn un weer sogor för’n Oscar nomineert. Se hett dorna in vele wietere Filmen speelt.

1971 hett se vun ehr Rull in den Film Mary, Queen of Scots torüchpeddt, de se vörher toseggt harr. Dat Studio hett ehr dorophen op 750.000 US-Dollar Schadensutgliek verklaagt. Acht töög Bujold 1978 op sik, as se as een vun de eersten Fronslüüd de Hööftrull in en Actionfilm, neemlich den Medizin-Thriller Coma vun Michael Crichton speelt hett. Mitt vun de 1990er Johren is se na wenige Dreihdaag ut de Feernsehreeg Star Trek: Voyager utscheedt un hett de Hööftrull ehr Kollegin Kate Mulgrew överlaten.

Se weer vun 1967 bit 1973 mit den Filmspeelbaas Paul Almond verheiraat un hett mit em en Söhn, Matthew Almond.

Filmografie (Utwahl)

Utteken 
De Schaupelersche weer bit hüüt (Stand: November 2010) för 21 Filmpriesen vörslahn, dorünner ok eenmol för den Oscar in de Kategorie Best Hööftdorstellersche för ehr Rull in Anne of the Thousand Days. Dörteihn Utteken hett se bit hüüt wunnen, dorünner:
 1966: den Suzanne Bianchetti Award
 1968: den Kanaadschen Film-Pries in de Kategorie Best Hööftdorsteller för Israel
 1970: den Golden Globe in de Kategorie Best Hööftdorstellersche – Drama för Anne of the Thousand Days
 1970: den Etrog in de Kategorie Best Hööftdorstellersche för Act of the Heart
 1988: den LAFCA Award in de Kategorie Best Nevendorstellersche för Dead Ringers un The Moderns
 2002: den Chloe Award
 2003: den Pries för’t Levenswark vun’t Queens Film Festival

Weblenken 
 
 Indrag in de Canadian Film Encyclopedia

Schauspeler
Börger von Kanada
Fru
Boren 1942